Държавата може да поеме за месец 60 % от заплатите на засегнатите от коронавируса фирмиСъздават логистично - координационен център за защитни материали и оборудване Създаваме логистично - координационен център към Националния оперативен щаб за подпомагане на усилията по обезпечаване със защитни облекла . Това каза вицепремиерът Томислав Дончев след среща с министъра на финансите Владислав Горанов , министъра на труда и социалната политика Деница Сачева и министъра на икономиката Емил Караниколов . Министрите представиха социално - икономическите мерки за първия етап на кризата с коронавируса . Звеното ще бъде оглавено от директорът на ГД „ Пожарна безопасност и защита на населението “ главен комисар Николай Николов . " Тази нова структура ще има за цел да обезпечи по най - бърз начин заявяването и произвеждането на необходимите количества защитни материали и оборудване “ , обясни Дончев . По Оперативна програма „ Развитие на човешките ресурси “ ще бъдат заделени 20 млн . лева , които ще бъдат изразходвани приоритетно за допълнително възнаграждение на персонала на първа линия в лечебните заведения – лекари , медицински сестри , санитари , служители на регионалните здравни инспекции и служители на центрове за спешна медицинска помощ , заяви министърът на труда и социалната политика Деница Сачева . Допълнителното възнаграждение ще бъде в размер на по 1000 лева месечно . Допълнителни 20 млн . лв . от ОП „ Развитие на човешките ресурси “ ще бъдат на разположение на общините , за да подкрепят и разширят обхвата на съществуващата в момента патронажна мрежа . Тя покрива 43 000 човека , но вече ще бъдат обхванати и хората под карантина . Ще бъде осигурена ликвидна подкрепа за бизнесите , страдащи от ликвидна криза заради коронавируса чрез Банката за развитие , подчерта министърът на финансите Владислав Горанов . " В утрешния ден ще предложим конкретни мерки " . " Имаме резерви , но те много бързо могат да бъдат изчерпани . Затова трябва да се формулират добре приоритетите " , отбеляза Горанов . Доказано засегнатите от намаленото потребление и от временното затваряне на тяхната дейност заради коронавируса фирми могат да кандидатстват за субсидиране на 60 % от възнагражденията на техните служители за период от един месец , посочи Горанов . До средата на годината ще бъде удължен срока за годишно счетоводно приключване . Удължават се и сроковете за плащане на местни данъци и такси с отстъпка . " Не се обмисля банкова или данъчна ваканция " , каза Горанов . Той допълни , че банките сами могат да решат колко да са гъвкави с клиентите си . " Резервът на държавата е малко над 10 милиарда в момента . Ако бизнесът не се държи адекватно към фиска , тези пари няма да стигнат за дълго време " , каза Горанов . " Категорично има налични храна и стоки от първа необходимост . В Министерство на икономиката проведохме среща с представители на почти всички големи вериги магазини за храни . Потвърдиха , че натискът върху магазините определено е спаднал . В складовете и магазините стоки са налични " , подчерта министърът на икономиката Емил Караниколов . От сряда спират полетите от и до Испания , каза транспортният министър Росен Желязков . Същото важи и за полетите до Италия . Държавата е договорила възможност след този период наши сънароднци да бъдат прибирани със съдействието на националния превозвач България Ер , отбеляза Желязков . Той подчерта , че пътувания с кола в Европа вече се осъществяват много трудно и се препоръчва да не се пътува . " Няма да се редуцират влакове , а с превозвачи и кметове ще се решава дали да се намалят автобусите в страната " . " Ще гарантираме спокойно преминаване на стоки през България . Камионите ще минават на групи и под конвой . Целта е транзитният трафик да напуска бързо страната . Това касае потокът от Сърбия , Румъния , Турция и Гърция " , каза Желязков . " Няма промяна в обхвата на заповедта на здравния министър " , поясни вицепремиерът Томислав Дончев по повод предложението на проф . Венцислав Мутафчийски за нови мерки снощи . " Ако обаче има опашки пред магазините , новите мерки ще влязат в сила " .